KINOVIDEOMAHSULOTLARNI IShLAB ChIQARISh, KOʻPAYTIRISh, DUBLYaJ QILISh, SOTISh VA ULARNING PROKATI BOʻYIChA FAOLIYAT TURLARINI LITSENZIYALASh TOʻGʻRISIDAGI NIZOMNI TASDIQLASh HAQIDA
(resolution, 2012-03-15)

“Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 5-moddasiga muvofiq Oʻzbekiston Respublikasi Vazirlar Mahkamasi qaror qiladi: 1. Kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlarini litsenziyalash toʻgʻrisidagi nizom ilovaga muvofiq tasdiqlansin. 2. Respublika “Maʼnaviyat va maʼrifat” kengashining litsenziya berish toʻgʻrisidagi qarorlari protokolini rasmiylashtirish, litsenziyalar oʻz vaqtida berilishini nazorat qilish va ularning hisobini olib borish Oʻzbekiston Respublikasi Vazirlar Mahkamasining Taʼlim, sogʻliqni saqlash va ijtimoiy muhofaza masalalari axborot-tahlil departamenti tomonidan amalga oshirilishi maʼlumot uchun qabul qilinsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari A.A. Azizxoʻjayev zimmasiga yuklansin. 1. Mazkur Nizom kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlarini litsenziyalash tartibini belgilaydi. 2. Quyidagilar kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha litsenziyalanadigan faoliyat turlari hisoblanadi: badiiy va xronikal-hujjatli, ilmiy-ommabop, tasviriy, multiplikatsion kinovideofilmlar hamda dasturlar ishlab chiqarish; kinovideofilmlarni hamda dasturlarni koʻpaytirish, dublyaj qilish va sotish; kinovideomahsulotlar prokati. 3. Litsenziya berish, litsenziyaning amal qilishini toʻxtatib turish yoki tugatish, shuningdek uni bekor qilish va qayta rasmiylashtirish toʻgʻrisidagi qarorlar Respublika “Maʼnaviyat va maʼrifat” kengashi (keyingi oʻrinlarda Kengash deb ataladi) xulosalari asosida Vazirlar Mahkamasi (litsenziyalovchi organ) tomonidan qabul qilinadi. Vazirlar Mahkamasining hujjatlar qabul qilish, ular yuzasidan ekspert xulosalar tayyorlash, litsenziyalar berish va qayta rasmiylashtirish, litsenziatlar tomonidan litsenziya talablari va shartlariga rioya etilishini nazorat qilish boʻyicha ishchi organ funksiyasini “Oʻzbekkino” Milliy agentligi (keyingi oʻrinlarda ishchi organ deb ataladi) amalga oshiradi. Respublika “Maʼnaviyat-maʼrifat” kengashining qarori protokolini rasmiylashtirish, ishchi organ tomonidan litsenziyalarni oʻz vaqtida berilishi va ularning hisobi olib borilishi yuzasidan nazoratni Oʻzbekiston Respublikasi Vazirlar Mahkamasi Taʼlim, sogʻliqni saqlash va ijtimoiy muhofaza masalalari kompleksi amalga oshiradi. 4. Kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlari yuridik shaxslar tomonidan amalga oshirilishi mumkin. 5. Kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlarini amalga oshirish uchun namunaviy (oddiy) litsenziya beriladi. Litsenziya talabgorining arizasiga koʻra litsenziyalar umuman faoliyat turiga yoxud uning bir qismiga beriladi. 6. Kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlarini amalga oshirishga litsenziya 5 yil muddatga beriladi. 7. Quyidagilar kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlarini amalga oshirishning litsenziya talablari va shartlari hisoblanadi: zoʻravonlikni, mamlakat xavfsizligi va ijtimoiy-siyosiy barqarorlikni, fuqarolar tinchligining, millatlararo va dinlararo totuvlikning buzilishini, Oʻzbekiston toʻgʻrisida notoʻgʻri axborotlar tarqatilishini hamda uning tarixiy, madaniy va maʼnaviy boyliklarining buzib koʻrsatilishini targʻib qilish uchun foydalanadigan mahsulotlarni ishlab chiqarish, koʻpaytirish hamda tarqatishga yoʻl qoʻymaslik yuzasidan litsenziatning majburiyati; a) badiiy va xronikal-hujjatli, ilmiy-ommabop, tasviriy, multiplikatsion kinovideofilmlar hamda dasturlar ishlab chiqarishda: kinovideofilmlar hamda dasturlar ishlab chiqarish sohasidagi qonun hujjatlariga, normativ-texnik talablarga majburiy tarzda rioya qilinishi; kinovideofilmlar hamda dasturlar ishlab chiqarish uchun zarur boʻlgan tegishli moddiy-texnika bazasining, asbob-uskunalar va boshqa texnik vositalarning mavjud boʻlishi; b) kinovideofilmlarni hamda dasturlarni koʻpaytirish va dublyaj qilishda: kinovideofilmlarni hamda dasturlarni koʻpaytirish va dublyaj qilish sohasidagi qonun hujjatlariga, kinovideomahsulotlar nusxalari texnik sifatiga qoʻyiladigan talablarga, shuningdek kinovideomahsulotlarni koʻpaytirish va dublyaj qilishda ularning bezatilishiga oid talablarga majburiy tarzda rioya qilinishi; mahsulotni koʻpaytirish huquqiga ega boʻlgan shaxs yoxud kino va video asarlarni koʻpaytirish va dublyaj qilishga huquqi boʻlgan shaxsning roziligi boʻlgan boshqa buyurtmachi tomonidan buyurtmani tasdiqlovchi hujjatlar mavjudligi; litsenziat tomonidan kino va video asarning mahsulotning nomi, ushbu mahsulot tarkibiga kirgan asarlar nomi, tayyorlangan nusxalar soni koʻrsatilgan holdagi tayyorlangan nusxalarining, shuningdek litsenziat yoki tiraj buyurmachisining kino va video asarni koʻpaytirish va dublyaj qilish huquqini tasdiqlovchi hujjatlarning hisob-kitobi yuritilishi; litsenziat tomonidan kino va video asarni koʻpaytirish va dublyaj qilishga doir ishlab chiqarish faoliyatining yongʻin xavfsizligi qoidalari va sanitariya-gigiyena normalari talablariga javob beruvchi, ular toʻgʻrisida litsenziyalovchi organga axborot taqdim etilgan binolar va xonalarda amalga oshirilishi; litsenziat tomonidan kino va video asarni koʻpaytirish va dublyaj qilishga doir ishlab chiqarish faoliyatini manbalarning har qanday turida standartlar talablariga muvofiq keluvchi asbob-uskunalar va texnik vositalardan foydalangan holda amalga oshirish; v) kinovideofilmlar va dasturlarni sotish hamda ularning prokati sohasida: kinovideofilmlar va dasturlarni sotish hamda ularning prokati sohasidagi qonun hujjatlariga, kinovideomahsulotlarni sotish hamda ularning prokatiga qoʻyiladigan normativ-texnik talablarga majburiy tarzda rioya qilinishi; kino va video asarlarga intellektual mulk egasi huquqlari buzilgan tarzda kinovideomahsulotlarning sotilishiga hamda ularning prokatiga yoʻl qoʻymaslik; litsenziat tomonidan kinovideomahsulotlarni sotish hamda ularning prokatiga doir faoliyatni yongʻin xavfsizligi qoidalari va sanitariya-gigiyena normalari talablariga javob beruvchi, ular toʻgʻrisida litsenziyalovchi organga axborot taqdim etilgan binolar va xonalarda amalga oshirilishi; har bir seans boʻyicha mavjud va sotilgan pattalarning qatʼiy ravishda alohida olib borilishi, kassa intizomi va pattalarni sotishdan tushgan tushumni inkassatsiya qilish qoidalariga rioya etilishi. 8. Litsenziya bitimida ushbu Nizomning 7-bandida sanab oʻtilgan litsenziya talablari va shartlaridan kelib chiquvchi aniq talablar va shartlar nazarda tutilishi mumkin. 9. Litsenziya talabgori litsenziya olish uchun ishchi organga quyidagi hujjatlarni taqdim etadi: a) litsenziya berish toʻgʻrisida ariza, unda quyidagilar koʻrsatiladi: yuridik shaxsning nomi va tashkiliy-huquqiy shakli, joylashgan joyi (pochta manzili), xizmat koʻrsatuvchi bankning nomi va bankdagi talab qilib olinadigan asosiy depozit hisob raqami; litsenziyalanayotgan faoliyat turi (yoxud uning bir qismi); b) yuridik shaxs davlat roʻyxatidan oʻtkazilganligi toʻgʻrisidagi guvohnomaning nusxasi; v) ariza koʻrib chiqilganligi uchun litsenziya talabgori tomonidan yigʻim toʻlanganligini tasdiqlaydigan hujjat. 10. Litsenziya talabgori tomonidan ushbu Nizomning 9-bandida koʻrsatilgan hujjatlarga qoʻshimcha ravishda quyidagi hujjatlar taqdim etiladi: a) badiiy va xronikal-hujjatli, ilmiy-ommabop, multiplikatsion, tasviriy kinovideofilmlar hamda dasturlar ishlab chiqarish faoliyatini amalga oshirish uchun — litsenziyalanadigan faoliyatni amalga oshirish uchun zarur boʻlgan mavjud moddiy-texnik baza, asbob-uskunalar va boshqa texnik vositalar toʻgʻrisidagi maʼlumotlar; b) kinovideofilmlarni hamda dasturlarni koʻpaytirish, dublyaj qilish faoliyatini amalga oshirish uchun: litsenziyalanadigan faoliyat amalga oshiriladigan binolar va xonalarga mulk huquqi yoki boshqa ashyoviy huquqni tasdiqlovchi hujjat; yongʻin nazorati va sanitariya-epidemiologiya nazorati organlarining mavjud binolar va xonalarning yongʻin xavfsizligi qoidalari va sanitariya-gigiyena normalari talablariga muvofiqligi toʻgʻrisidagi xulosalari; litsenziyalanadigan faoliyatni amalga oshirish uchun zarur boʻlgan mavjud asbob-uskunalar va boshqa texnik vositalar toʻgʻrisida maʼlumotlar; v) kinovideofilmlar va dasturlarni sotish hamda ularning prokati faoliyatini amalga oshirish uchun: litsenziyalanadigan faoliyat turi amalga oshiriladigan binolar va xonalarga mulk huquqi yoki boshqa ashyoviy huquqni tasdiqlovchi hujjat; yongʻin nazorati va sanitariya-epidemiologiya nazorati organlarining mavjud binolar va xonalarning yongʻin xavfsizligi va sanitariya-gigiyena talablariga muvofiqligi toʻgʻrisidagi xulosalari. 11. Litsenziya talabgoridan mazkur Nizomda nazarda tutilmagan hujjatlarning taqdim etilishini talab qilishga yoʻl qoʻyilmaydi. 12. Hujjatlar litsenziya talabgori tomonidan ishchi organga bevosita yoxud olinganligi toʻgʻrisidagi bildirishnoma bilan pochta aloqa vositasi orqali yetkazib beriladi. Hujjatlar ishchi organ tomonidan roʻyxat boʻyicha qabul qilinadi, roʻyxatning nusxasi hujjatlar qabul qilib olingan sana toʻgʻrisida belgi qoʻyilgan holda litsenziya talabgoriga yuboriladi (topshiriladi). Notoʻgʻri yoki buzilgan maʼlumotlar taqdim etilganligi uchun litsenziya talabgori qonun hujjatlariga muvofiq javob beradi. 13. Litsenziya talabgori arizasi koʻrib chiqilganligi uchun qonun hujjatlarida toʻlov kunida belgilangan eng kam oylik ish haqining toʻrt baravari miqdorida yigʻim undiriladi. Ariza koʻrib chiqilganligi uchun yigʻim summasi ishchi organning hisob raqamiga oʻtkaziladi. Litsenziya talabgori berilgan arizadan voz kechgan taqdirda toʻlangan yigʻim summasi qaytarilmaydi. 14. Kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlarini litsenziyalash ushbu Nizomga ilova qilinayotgan sxemaga muvofiq amalga oshiriladi. Litsenziya talabgoriga litsenziya berish yoki litsenziya berishni rad etish toʻgʻrisida qaror litsenziya talabgorining arizasi olingan kundan boshlab oʻttiz kundan ortiq boʻlmagan muddatda qabul qilinadi. Ishchi organ ariza olingan kundan boshlab oʻn besh kundan ortiq boʻlmagan muddatda hujjatlarni koʻrib chiqadi va ular boʻyicha Kengash yigʻilishida koʻrib chiqish uchun ekspert xulosasi tayyorlaydi. Kengash ishchi organning taklifi olingan kundan boshlab oʻn kundan ortiq boʻlmagan muddatda uni koʻrib chiqadi hamda litsenziya talabgoriga litsenziya berish yoki litsenziya berishni rad etish toʻgʻrisida Vazirlar Mahkamasiga taklif kiritadi. Vazirlar Mahkamasi Taʼlim, sogʻliqni saqlash va ijtimoiy muhofaza masalalari kompleksi tomonidan Kengash yigʻilishi protokoli rasmiylashtiriladi, protokol Kengash raisi (uning oʻrinbosari) tomonidan imzolanadi. Zarur hollarda Kengash qarori soʻrov yoʻli bilan qabul qilinishi mumkin. Vazirlar Mahkamasi Kengashning taklifi olingan kundan boshlab besh kundan ortiq boʻlmagan muddatda uni koʻrib chiqadi hamda litsenziya berish yoki litsenziya berishni rad etish toʻgʻrisida qaror qabul qiladi. 15. Ishchi organ tegishli qaror qabul qilingandan keyin uch kun muddatda litsenziya talabgorini qabul qilingan qaror toʻgʻrisida yozma ravishda xabardor qiladi. Litsenziya berishga qaror qabul qilinganligi toʻgʻrisidagi bildirishnoma litsenziya talabgoriga bank hisob raqami rekvizitlari, davlat boji toʻlash muddati koʻrsatilgan holda yozma shaklda yuboriladi (topshiriladi). Litsenziya bitimi ishchi organ bilan litsenziat oʻrtasida tuziladi, unda quyidagilar boʻlishi kerak: bitimni imzolagan shaxslarning familiyasi, ismi, otasining ismi, egallab turgan lavozimi; tomonlarning rekvizitlari; amalga oshirilishiga litsenziya berilayotgan faoliyatning aniq turi; litsenziyaning amal qilish muddati; litsenziatga qoʻyiladigan litsenziya talablari va shartlari; litsenziya bitimi talablari va shartlari buzilganligi uchun tomonlarning javobgarligi; litsenziat tomonidan litsenziya bitimi talablari va shartlari bajarilishini ishchi organ tomonidan nazorat qilish tartibi. Litsenziya bitimi ikki nusxada — litsenziat va litsenziyalovchi organ uchun bir nusxadan tuziladi. 16. Litsenziyalar ishchi organ tomonidan belgilangan shakldagi blankalarda rasmiylashtiriladi Litsenziyalar blankalari qatʼiy hisobda turadigan hujjatlar hisoblanadi, hisobga olish seriyasiga, tartib raqamiga va himoyalanganlik darajasiga ega boʻladi. Litsenziya blankalari namunalari Vazirlar Mahkamasi bilan kelishgan holda ishchi organ tomonidan ishlab chiqiladi. Litsenziya blankalari ishchi organ buyurtmanomasiga koʻra “Davlat belgisi” davlat-ishlab chiqarish birlashmasida bosmaxona usulida tayyorlanadi. Ishchi organ rahbari litsenziyalar blankalari hisobga olinishi, saqlanishi va ulardan maqsadli foydalanilishi uchun shaxsan javob beradi. Ishchi organ tomonidan litsenziyalarni rasmiylashtirish va berish muddatlariga rioya etilishi, shuningdek berilgan litsenziyalar hisobini olib borilishi yuzasidan nazoratni Vazirlar Mahkamasi Ijtimoiy Taʼlim, sogʻliqni saqlash va ijtimoiy muhofaza masalalari kompleksi tomonidan amalga oshiriladi. Litsenziyalar Oʻzbekiston Respublikasi Bosh vazirining oʻrinbosari — Vazirlar Mahkamasining Taʼlim, sogʻliqni saqlash, ijtimoiy muhofaza, axborot tizimlari va telekommunikatsiyalar masalalari kompleksi rahbari tomonidan imzolanadi. 17. Litsenziya litsenziya talabgori tomonidan davlat boji toʻlanganligini tasdiqlovchi hujjat taqdim etilgandan va litsenziya bitimi imzolangandan keyin uch kun muddatda beriladi. 18. Agar litsenziat litsenziya berish toʻgʻrisida qaror qabul qilinganligi haqidagi bildirishnoma yuborilgan (topshirilgan) vaqtdan boshlab uch oy mobaynida ishchi organga litsenziya berilganligi uchun davlat boji toʻlanganligini tasdiqlovchi hujjatni taqdim etmasa yoxud litsenziya bitimini imzolamasa, Vazirlar Mahkamasi litsenziyani bekor qilish toʻgʻrisida qaror qabul qilishga haqlidir. 19. Litsenziya berish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 17-moddasida nazarda tutilgan asoslar boʻyicha rad etilishi mumkin. Litsenziya talabgori ishchi organning litsenziya berishni rad etilishi toʻgʻrisidagi qarori, shuningdek ishchi organ mansabdor shaxsining xatti-harakati (harakatsizligi) yuzasidan qonun hujjatlarida belgilangan tartibda shikoyat qilish huquqiga egadir. 20. Litsenziya berish rad etilishi toʻgʻrisida qaror qabul qilingan taqdirda rad etish toʻgʻrisidagi bildirishnoma litsenziya talabgoriga rad etishning aniq sabablari va litsenziya talabgori koʻrsatib oʻtilgan sabablarni bartaraf etib hujjatlarni takroran koʻrib chiqishga taqdim etishi uchun yetarli boʻlgan muddat koʻrsatilgan holda yozma shaklda yuboriladi (topshiriladi). Litsenziya berishni rad etish haqidagi xabarnomada koʻrsatilgan muddat kamchiliklarni bartaraf etish uchun zarur boʻlgan vaqtga mutanosib boʻlishi kerak. 21. Litsenziya talabgori tomonidan litsenziya berish rad etilishiga asos boʻlgan sabablar bartaraf etilgan taqdirda, hujjatlarni takroran koʻrib chiqish litsenziya talabgorining arizasi barcha zarur hujjatlar bilan birgalikda olingan kundan boshlab oʻn kundan ortiq boʻlmagan muddatda amalga oshiriladi. Bunda ishchi organ hujjatlar takroran taqdim etilgandan keyin uch kun mobaynida ular yuzasidan Kengash yigʻilishida koʻrib chiqish uchun ekspert xulosasi tayyorlaydi. Kengash ekspert xulosasi olingandan keyin toʻrt kun muddatda uni koʻrib chiqadi va litsenziya talabgoriga litsenziya berish yoki litsenziya berishni rad etish toʻgʻrisidagi taklifni Kengashning tegishli qaror protokoli bilan birga Vazirlar Mahkamasiga taqdim etadi. Vazirlar Mahkamasi Kengash taklifi olingandan keyin uch kundan ortiq boʻlmagan muddatda uni koʻrib chiqadi va litsenziya berish yoki litsenziya berishni rad etish toʻgʻrisida qaror qabul qiladi. Litsenziya talabgorlarining arizalari takroran koʻrib chiqilganligi uchun yigʻim undirilmaydi. Litsenziya berish rad etilganligi toʻgʻrisidagi bildirishnomada koʻrsatilgan muddat oʻtgandan keyin berilgan ariza yangidan berilgan ariza hisoblanadi. 22. Yuridik shaxs — litsenziat qayta tashkil etilgan, uning nomi yoki joylashgan joyi (pochta manzili) oʻzgargan taqdirda, litsenziat yoki uning huquqiy vorisi qayta roʻyxatdan oʻtkazilgandan keyin bir oy muddatda ishchi organga koʻrsatib oʻtilgan maʼlumotlarni tasdiqlovchi tegishli hujjatlar ilova qilingan holda litsenziyani qayta rasmiylashtirish toʻgʻrisida ariza berishi shart. 23. Litsenziat litsenziya qayta rasmiylashtirilgunga qadar unda koʻrsatilgan faoliyatni ilgari berilgan litsenziya asosida amalga oshiradi. 24. Litsenziyani qayta rasmiylashtirishda ishchi organ litsenziyalar reyestriga tegishli oʻzgartirishlar kiritadi. Litsenziyalarni qayta rasmiylashtirish ishchi organ tomonidan tegishli hujjatlar ilova qilingan holda litsenziyalarni qayta rasmiylashtirish toʻgʻrisida ariza olingan kundan boshlab besh kun mobaynida amalga oshiriladi. Litsenziyalarni qayta rasmiylashtirishda litsenziya talabgorining litsenziya berish toʻgʻrisidagi arizasi koʻrib chiqilganligi uchun toʻlanadigan summaning yarmi miqdorida yigʻim undiriladi. Yigʻim summasi ishchi organ hisob raqamiga oʻtkaziladi. 25. Litsenziyaning amal qilish muddatini uzaytirish litsenziatning arizasiga koʻra amalga oshiriladi. Litsenziyaning amal qilish muddatini uzaytirish toʻgʻrisidagi ariza ishchi organga litsenziyaning amal qilish muddati oʻtgunga qadar ikki oydan kechikmay berilishi kerak. Litsenziyaning amal qilish muddatini uzaytirish litsenziya berish uchun nazarda tutilgan tartibda amalga oshiriladi. 26. Amal qilish muddati oʻtmagan yoʻqolgan yoki yaroqsiz holga kelgan litsenziya oʻrniga litsenziatning arizasiga koʻra uning dublikati berilishi mumkin. Litsenziya dublikati berishda litsenziya talabgorining litsenziya berish toʻgʻrisidagi arizasi koʻrib chiqilganligi uchun toʻlanadigan summaning yarmi miqdorida yigʻim undiriladi. Yigʻim summasi ishchi organ hisob raqamiga oʻtkaziladi. 27. Litsenziya talablari va shartlariga rioya etilishi ustidan nazorat belgilangan tartibda ishchi organ tomonidan amalga oshiriladi. 28. Litsenziya talablari va shartlariga rioya etilishi ustidan nazoratni amalga oshirishda ishchi organ oʻz vakolatlari doirasida quyidagi huquqlarga ega: litsenziat tomonidan litsenziya talablari va shartlariga rioya etilishini belgilangan tartibda rejali tekshirish; litsenziya talablari va shartlari litsenziat tomonidan buzilganligidan dalolat beruvchi hollar mavjud boʻlgan taqdirda litsenziatning ularga rioya etishini belgilangan tartibda rejadan tashqari tekshirish; litsenziya talablari va shartlariga rioya etilishini tekshirish chogʻida paydo boʻladigan masalalar yuzasidan litsenziatdan zarur axborotni soʻrash va olish; tekshirishlar natijalari asosida, litsenziya talablari va shartlarining aniq buzilishlarini koʻrsatgan holda dalolatnomalar (maʼlumotnomalar) tuzish; litsenziatga aniqlangan buzilishlarini bartaraf etish majburiyatini yuklovchi qarorlar chiqarish, bunday buzilishlarni bartaraf etish muddatlarini belgilash; litsenziyaning amal qilishini toʻxtatib turish va toʻxtatish yoki uni bekor qilish toʻgʻrisidagi taklifni koʻrib chiqish uchun litsenziyalovchi organga kiritish; xoʻjalik yurituvchi subyektlar tomonidan faoliyatni litsenziyasiz amalga oshirish hollari aniqlangan taqdirda materiallarni qonun hujjatlarida belgilangan choralar koʻrish uchun belgilangan tartibda soliq organlariga yuborish. 29. Litsenziya talablari va shartlariga rioya etilishini tekshirishda ishchi organ xodimlari tomonidan ikki nusxada dalolatnoma tuziladi, ularning bittasi litsenziatga beriladi, ikkinchi nusxasi litsenziyalovchi organda qoladi. Kengash yoki ishchi organ qaroriga koʻra litsenziya talablari va shartlariga rioya etilishi yuzasidan tekshirishlar oʻtkazish uchun tegishli tashkilotlar mutaxassislari jalb qilinishi mumkin. 30. Litsenziyaning amal qilishini toʻxtatib turish, toʻxtatish va litsenziyani bekor qilish “Faoliyatning ayrim turlarini litsenziyalash toʻgʻrisida”gi Oʻzbekiston Respublikasi Qonunining 22—24-moddasida nazarda tutilgan hollarda va tartibda litsenziyalovchi organ tomonidan amalga oshiriladi. 31. Litsenziyalovchi organning litsenziyaning amal qilishini toʻxtatib turish, toʻxtatish va litsenziyani bekor qilish toʻgʻrisidagi qarori yuzasidan sudga shikoyat qilinishi mumkin. Litsenziyalovchi organ qarori asossiz ekanligi sud tomonidan eʼtirof etilgan taqdirda, litsenziyalovchi organ litsenziat oldida litsenziat koʻrgan zarar miqdorida javob beradi. 32. Ishchi organ litsenziyalar reyestrini yuritadi. Reyestrda quyidagilar koʻrsatilishi kerak: yuridik shaxsning nomi, uning tashkiliy-huquqiy shakli, pochta manzili, telefoni; litsenziyalanadigan faoliyat turining nomi; litsenziyaning berilgan sanasi va tartib raqami; litsenziyaning amal qilish muddati; litsenziyaning umuman faoliyat turiga yoki uning bir qismiga berilganligi toʻgʻrisidagi maʼlumotlar; litsenziyani qayta rasmiylashtirish, ularning amal qilish muddatini uzaytirish, toʻxtatib turish va tiklashning asoslari va sanasi; litsenziyaning amal qilishini toʻxtatish asoslari va sanasi; litsenziyani bekor qilishning asoslari va sanasi; dublikat berish asoslari va sanasi. 33. Litsenziyalarning reyestrlarida mavjud boʻlgan maʼlumotlar litsenziyalovchi organning veb-saytida joylashtiriladi va tanishish uchun ochiq boʻladi. 35. Kinovideomahsulotlarni ishlab chiqarish, koʻpaytirish, dublyaj qilish, sotish va ularning prokati boʻyicha faoliyat turlarini amalga oshirish huquqi uchun litsenziya berilganligi uchun toʻlov kunida qonun hujjatlarida belgilangan eng kam oylik ish haqining oʻn baravari miqdorida davlat boji undiriladi. Litsenziya talabgorining arizasiga koʻra litsenziya besh yildan kam muddatga berilgan va besh yildan kam muddatga muddati uzaytirilgan taqdirda davlat boji miqdori litsenziyaning amal qilish muddatiga mutanosib ravishda kamayadi. Litsenziya berilganligi uchun davlat boji mablagʻlari davlat budjeti daromadiga oʻtkaziladi.